**Scenarij provedbe radionice**

**Naziv radionice:** Postajem e-učitelj

**Trajanje radionice:** 3 sata (180 minuta)

**Cilj radionice:** Cilj ove radionice je omogućiti odgojno-obrazovnim radnicima stjecanje znanja i razvijanje vještina za izradu konceptualnih mapa, plakata, postera, prezentacija i interaktivnih radnih listića i njihovu učinkovitu primjenu u procesu planiranja, pripreme i provedbe nastavnoga sata.

**Opis radionice:** Jeste li se nekad upitali što je to e-učenje? Je li to *online* škola? Tražili ste načine i alate koji će vam olakšati planiranje i pripremu nastavnoga sata? Na ovoj radionici sigurno ćete pronaći odgovore. Upoznat ćete se s ključnim pojmovima vezanim uz e-učenje te učenje i poučavanje uz pomoć digitalnih tehnologija. Također ćete steći vještine izrade konceptualnih mapa, plakata, postera, prezentacija i interaktivnih radnih listića te ih primijeniti u procesu planiranja i pripreme nastavnoga sata.

**Ishodi učenja** (naznačiti područje i razinu digitalne kompetencije za svaki ishod):

Polaznici će nakon radionice moći:

* prepoznati i opisati ključne pojmove vezane uz e-učenje i učenje i poučavanje uz pomoć digitalnih tehnologija (početna razina digitalnih kompetencija iz područja Učenje i poučavanje)
* odabrati i koristiti digitalne izvore i materijale (početna razina digitalnih kompetencija iz područja Digitalni izvori i materijali)
* izraditi konceptualnu mapu i primijeniti ju za planiranje nastavnog procesa (početna razina digitalnih kompetencija iz područja Digitalni izvori i materijali)
* izraditi poster i infografiku u svrhu poučavanja (početna razina digitalnih kompetencija iz područja Digitalni izvori i materijali)
* izraditi interaktivni radni listić u svrhu poučavanja (početna razina digitalnih kompetencija iz područja Digitalni izvori i materijali)

**Ciljana skupina polaznika**: odgojno-obrazovni radnici

|  |  |  |  |  |
| --- | --- | --- | --- | --- |
| Vrijeme trajanja pojedinog dijela obrazovnog sadržaja | Dio obrazovnog sadržaja (teme, podteme) | Opis aktivnosti, metoda i tehnika učenja i poučavanja vezane uz temu/podtemu (vođene aktivnosti i osobne aktivnosti polaznika) | Praćenje i vrednovanje aktivnosti tijekom radionice | Nastavna sredstva i pomagala te drugi izvori i instrumenti potrebni za izvedbu |
|  | | | | |
| 10 min. | Uvod | Predavač daje polaznicima potpisnu listu.  Predavač kratko prezentira projekt **e-Škole** i potom opisuje **sadržaj** radionice (metoda usmenog izlaganja, frontalni rad). |  | Prezentacija, računalo, LCD projektor. |
| 15 min | E-učenje | Osobna aktivnost (metoda razgovora, frontalni rad):  Prikazati video 1. Nakon videa prokomentirati s polaznicima.  Razumijevanje koncepata (metoda razgovora, frontalni rad):  Razgovorom s polaznicima uvesti osnovne pojmove vezane uz e-učenje te ukazati na različite oblike e-učenja – od učenja potpomognutog tehnologijom do potpune online nastave.  Primjer primjene (metoda razgovora, metoda usmenog izlaganja, frontalni rad):  Potaknuti polaznike da navedu primjere kada i kako koriste koji od oblika e-učenja te koje alate najčešće koriste.  Koristeći navedene primjere polaznika objasniti razliku između sinkronih i asinkronih alata za primjenu e-učenja te diskutirati o ulogama nastavnika i učenika u ovakvom obliku učenja. | Praćenje uključivanja polaznika u diskusiju. | Prezentacija, računalo spojeno na Internet za voditelja radionice, LCD projektor. Računala, tableti ili mobilni uređaji za polaznike te internetska veza, video 1. |
| 20 min | Digitalni obrazovni alati – rad u skupinama | Zadatak za samostalan oblik rada (grupni rad, metoda pisanja)  Polaznici se dijele u skupine. Zadatak svake skupine je  izraditi „popis“ digitalnih alata koje su do sada koristili.  Nakon toga potrebno je alate koje su naveli složiti u skupine: u sinkrone i asinkrone alate.  Treći zadatak je izdvojiti alate prema sljedećem kriteriju: alati prikladni za planiranje nastave, izradu nastavnih materijala za obradu novih tema i izradu materijala za ponavljanje i vrednovanje. Ponavljaju li se neki alati u više skupina? Koji? Prodiskutirati.  Na kraju neka svaka skupina izdvoji dva alata i za svaki od njih napišu prednosti i nedostatke. | Praćenje rada skupina. | Prezentacija, računalo, LCD projektor, pribor za pisanje |
| 10 min | Izlaganje polaznika | Metoda usmenog izlaganja, frontalni rad  Predstavnik skupine ukratko izlaže zaključke svoje skupine. | Diskusija prilikom izlaganja rezultata svake skupine. | - |
| 15 min | Konceptualne i umne mape | Razumijevanje koncepata (metoda razgovora, frontalni rad):  Tema se uvodi kratkim videom i raspravom o korištenju konceptualnih i umnih mapa u nastavi. U kojim etapama je korisna? Što olakšava? Potrebno je iskoristiti zaključke iz prethodne rasprave. Samo ako niti jedna skupina nije istaknula konceptualne i umne mape, potaknuti novu raspravu pitanjem: Jeste li do sada koristili…  Nabrojati nekoliko alata za izradu mentalnih mapa – polaznici sami navode koje alate su isprobali i koristili.  Metoda demonstracije, metoda usmenog izlaganja, metoda praktičnog rada, frontalni rad  Demonstrirati postupak registracije na Popplet.  Polaznici slijede korake i prijavljuju se u alat.  Voditelj radionice pokazuje sučelje programa i objašnjava dio po dio. Sudionici prate aktivnosti po koracima. Na taj način izrađuju jednostavnu konceptualnu mapu. | Praćenje rada korisnika, odgovaranje na pitanja | Prezentacija, računalo s internetskom vezom za voditelja radionice, LCD projektor, računala i veza na internet za polaznike, video 2  Poveznica na alat u sklopu e-Laboratorija:  <https://e-laboratorij.carnet.hr/popplet-organizirajte-ideje-informacije-umne-mape/> |
| 20 min | Vježba | Zadatak za samostalni rad (individualni rad, metoda praktičnog rada):  Polaznici odabiru jednu nastavnu cjelinu. Planiraju njezinu realizaciju u alatu Popplet. Dijele ju na nekoliko tema, pa odaberu jednu ili više tema koje detaljnije razrađuju. | Praćenje rada polaznika | Računalo s internetskom vezom za voditelja radionice, LCD projektor, računala i veza na internet za polaznike. |
| 10 min |  | **Pauza** |  |  |
| 20 min | Vođena vježba: Izrada infografike i postera alatom Canva | Metoda demonstracije, metoda usmenog izlaganja, metoda praktičnog rada, frontalni rad:  Voditelj radionice demonstrira postupak prijave i osnove rada alatom *Canva*. Polaznici prate voditelja i izrađuju jednostavan plakat ili infografiku. Primjerice, razredna pravila, pravila pristojnog komuniciranja i sl. | Praćenje rada polaznika | Računalo s internetskom vezom za voditelja radionice, LCD projektor, računala i veza na internet za polaznike.  Poveznica na alat u sklopu e-Laboratorija.  <https://e-laboratorij.carnet.hr/canva/> |
| 15 min | Vođena vježba Wizer interaktivni radni listići | Metoda demonstracije, metoda usmenog izlaganja, metoda praktičnog rada, frontalni rad:  Voditelj radionice demonstrira postupak prijave i izradu jednostavnog *Wizer* listića. Polaznici prate voditelja i zajedno izrađuju jednostavan radni listić koji u sebi sadrži sve vrste pitanja koje alat uključuje. | Praćenje rada polaznika | Računalo s internetskom vezom za voditelja radionice, LCD projektor, računala i veza na internet za polaznike.  Poveznica na alat u sklopu e-Laboratorija  <https://e-laboratorij.carnet.hr/wizer-radni-listici-mogu-biti-zabavni/> |
| 20 min | Vježba | Zadatci za samostalni rad (individualni rad, metoda praktičnog rada):  Polaznici za temu koju su isplanirali alatom *Popplet* izrađuju plakat, infografiku ili *Wizer* radni listić. | Praćenje rada polaznika | Računala i veza na internet za polaznike. |
| 15 min | Prezentacija radova polaznika | Metoda usmenog izlaganja, frontalni rad  Polaznici koji žele prezentiraju svoje radove. | Diskusija o prezentiranim radovima | Računalo s internetskom vezom i projektor. |
| 10 min | Kraj | **Evaluacijski upitnik (metoda razgovora, frontalni rad, metoda pisanja, individualni rad)**  Predavač provjerava jesu li se svi polaznici potpisali na potpisnu listu. | Praćenje rada, pomoć pri otvaranju upitnika | Računala spojena na Internet za polaznike ili internetska veza na koju se polaznici mogu spojiti svojim mobilnim uređajima. |

Scenarij videomamca (opis sadržaja videomamca):

Sat biologije u jednoj učionici (klasična učionica biologije, s plakatima i modelima, ali bez računala i ostale opreme)

Učenici sjede u učionici i slušaju učiteljicu koja priča i povremeno nešto zapisuje na ploču. Na ploču crta biljnu stanicu i pri tome objašnjava njezine dijelove. Učenici su fokusirani na precrtavanje slike s ploče, (neki to rade dobro, drugi se muče, crtaju, brišu, opet crtaju… ), dok se učiteljica trudi što zornije prikazati građu biljne stanice. Na kraju sata dijeli radne listiće koje djeca ispunjavaju i na zvuk zvona spremaju u torbe.

Paralelno, sat biologije u drugoj učionici (Ispred učiteljice je računalo, iza nje bijela interaktivna ploča. Učenici na klupi imaju svoje uređaje):

Učiteljica uključuje računalo, na ploču „izvuče“ 3D biljnu stanicu koju okreće i pokazuje učenicima, usput objašnjavajući dio po dio. Nakon toga učenici uzimaju uređaje, prateći upute učiteljice otvaraju DOS, proučavaju građu stanice i rješavaju zadatak. Nakon zvuka zvona učenici spreme promjene u svojim materijalima, ostave uređaje na klupi i u razgovoru izađu iz učionice.

Zaključak: zorniji nastavni sadržaj = bolje poučavanje i bolje učenje.